CELEX: 32008R1260
Language: sk
Date: 2008-12-10 00:00:00
Title: Nariadenie Komisie (ES) č. 1260/2008 z  10. decembra 2008 , ktorým sa mení a dopĺňa nariadenie (ES) č. 1126/2008, ktorým sa prijímajú určité medzinárodné účtovné štandardy v súlade s nariadením Európskeho parlamentu a Rady (ES) č. 1606/2002, pokiaľ ide o medzinárodný účtovný štandard (IAS) 23 (Text s významom pre EHP)

17.12.2008   
            
            
               SK
            
            
               Úradný vestník Európskej únie
            
            
               L 338/10
            
         
      NARIADENIE KOMISIE (ES) č. 1260/2008
   z 10. decembra 2008,
   ktorým sa mení a dopĺňa nariadenie (ES) č. 1126/2008, ktorým sa prijímajú určité medzinárodné účtovné štandardy v súlade s nariadením Európskeho parlamentu a Rady (ES) č. 1606/2002, pokiaľ ide o medzinárodný účtovný štandard (IAS) 23
   (Text s významom pre EHP)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na nariadenie Európskeho parlamentu a Rady (ES) č. 1606/2002 z 19. júla 2002 o uplatňovaní medzinárodných účtovných noriem (1), a najmä na jeho článok 3 ods. 1,
   keďže:
   
               (1)
            
            
               Nariadením Komisie (ES) č. 1126/2008 (2) boli prijaté určité medzinárodné štandardy a interpretácie, ktoré existovali k 15. októbru 2008.
            
         
               (2)
            
            
               Rada pre medzinárodné účtovné štandardy (IASB) uverejnila 29. marca 2007 zrevidovaný medzinárodný účtovný štandard (IAS) 23 – Náklady na prijaté úvery a pôžičky (ďalej len „zrevidovaný štandard IAS 23“). Zrevidovaným štandardom IAS 23 sa zrušuje v štandarde IAS 23 možnosť okamžite účtovať ako náklad tie náklady na prijaté úvery a pôžičky, ktoré priamo súvisia s kúpou, zhotovením alebo výrobou majetku spĺňajúceho kritériá. Všetky takéto náklady na prijaté úvery a pôžičky sa budú kapitalizovať a budú súčasťou obstarávacej ceny majetku. Ostatné náklady na prijaté úvery a pôžičky by sa mali účtovať ako náklad. Zrevidovaným štandardom IAS 23 sa nahrádza štandard IAS 23 – Náklady na prijaté úvery a pôžičky, ktorý bol zrevidovaný v roku 1993.
            
         
               (3)
            
            
               Výsledky konzultácie so skupinou expertov (TEG) Európskej poradnej skupiny pre finančné výkazníctvo (EFRAG) potvrdili, že zrevidovaný štandard IAS 23 spĺňa technické kritériá na prijatie stanovené v článku 3 ods. 2 nariadenia (ES) č. 1606/2002. V súlade s rozhodnutím Komisie 2006/505/ES zo 14. júla 2006 o zriadení poradnej skupiny pre posudzovanie noriem na účely poskytovania poradenstva Komisii týkajúceho sa objektívnosti a neutrality stanovísk Európskej poradnej skupiny pre finančné výkazníctvo (EFRAG) (3) poradná skupina pre posudzovanie noriem posúdila stanovisko EFRAG-u ku schváleniu a informovala Európsku komisiu, že toto stanovisko je vyrovnané a objektívne.
            
         
               (4)
            
            
               Nariadenie (ES) č. 1126/2008 by sa preto malo zodpovedajúcim spôsobom zmeniť a doplniť.
            
         
               (5)
            
            
               Opatrenia ustanovené v tomto nariadení sú v súlade so stanoviskom Regulačného výboru pre účtovníctvo,
            
         PRIJALA TOTO NARIADENIE:
   Článok 1
   V prílohe k nariadeniu (ES) č. 1126/2008 sa medzinárodný účtovný štandard IAS 23 – Náklady na prijaté úvery a pôžičky (zrevidovaný v roku 1993) nahrádza medzinárodným účtovným štandardom IAS 23 – Náklady na prijaté úvery a pôžičky (zrevidovaným v roku 2007), ako sa ustanovuje v prílohe k tomuto nariadeniu.
   Článok 2
   Každá spoločnosť uplatní štandard IAS 23 (zrevidovaný v roku 2007), ako sa ustanovuje v prílohe k tomuto nariadeniu, najneskôr od dátumu začatia svojho prvého rozpočtového roku nasledujúceho po 31. decembri 2008.
   Článok 3
   Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 10. decembra 2008
      
         
            Za Komisiu
         
         Charlie McCREEVY
         
         
            člen Komisie
         
      
   
   
      (1)  Ú. v. ES L 243, 11.9.2002, s. 1.
   
      (2)  Ú. v. EÚ L 320, 29.11.2008, s. 1.
   
      (3)  Ú. v. EÚ L 199, 21.7.2006, s. 33.
   
      PRÍLOHA
      MEDZINÁRODNÉ ÚČTOVNÉ ŠTANDARDY
      
                  IAS 23
               
               
                  IAS 23 Náklady na prijaté úvery a pôžičky (zrevidovaný v roku 2007)
               
            
         Reprodukcia povolená v rámci Európskeho hospodárskeho priestoru. Všetky existujúce práva vyhradené mimo EHP, s výnimkou práva reprodukovania na účely osobného použitia alebo iného riadneho nakladania. Ďalšie informácie je možné získať od IASB na int. stránke www.iasb.org
      
      MEDZINÁRODNÝ ÚČTOVNÝ ŠTANDARD 23
      
         Náklady na prijaté úvery a pôžičky
      
      ZÁKLADNÁ ZÁSADA
      
                  1
               
               
                  Náklady na prijaté úvery a pôžičky, ktoré sú priamo priraditeľné akvizícii, zhotoveniu alebo výrobe kvalifikovateľného aktíva, sa kapitalizujú ako súčasť nákladov na toto aktívum. Ostatné náklady na prijaté úvery a pôžičky sa vykazujú ako výdavok.
               
            ROZSAH PÔSOBNOSTI
      
                  2
               
               
                  Účtovná jednotka uplatňuje tento štandard v účtovníctve pri nákladoch na prijaté úvery a pôžičky.
               
            
                  3
               
               
                  Tento štandard sa nezaoberá skutočnými ani vyvolanými nákladmi vynaloženými v súvislosti s vlastným imaním, vrátane preferenčného kapitálu, ktorý sa neklasifikuje ako záväzok.
               
            
                  4
               
               
                  Od účtovnej jednotky sa nevyžaduje uplatňovanie štandardu na tie náklady na prijaté úvery a pôžičky, ktoré sú priamo priraditeľné akvizícii, zhotoveniu alebo výrobe:
                  
                              a)
                           
                           
                              kvalifikovateľného aktíva, oceňovaného reálnou hodnotou, napr. biologické aktívum, alebo
                           
                        
                              b)
                           
                           
                              zásob, ktoré sa priemyselne vyrábajú alebo inak vyrábajú opakovane vo veľkých množstvách.
                           
                        
            DEFINÍCIE
      
                  5
               
               
                  V tomto štandarde sa používajú tieto termíny so spresneným významom:
                  
                     Náklady na prijaté úvery a pôžičky znamenajú úrok a ostatné náklady, ktoré účtovná jednotka vynaloží v spojení s požičaním si finančných prostriedkov.
                  
                     Kvalifikovateľné aktívum znamená aktívum, ktoré si nevyhnutne vyžaduje veľa času na to, aby bolo pripravené na zamýšľané použitie alebo na predaj.
               
            
                  6
               
               
                  Náklady na prijaté úvery a pôžičky môžu zahŕňať:
                  
                              a)
                           
                           
                              úrok z čerpaných kontokorentných úverov a krátkodobých a dlhodobých úverov a pôžičiek,
                           
                        
                              b)
                           
                           
                              amortizáciu diskontov alebo prémií súvisiacich s úvermi a pôžičkami,
                           
                        
                              c)
                           
                           
                              amortizáciu vedľajších nákladov, vynaložených v súvislosti s uzatváraním úverov a pôžičiek,
                           
                        
                              d)
                           
                           
                              finančné náklady týkajúce sa finančného lízingu vykázané v súlade s IAS 17 Lízingy a
                           
                        
                              e)
                           
                           
                              kurzové rozdiely vznikajúce z úverov a pôžičiek v cudzej mene v takom rozsahu, v akom sa považujú za úpravu úrokových nákladov.
                           
                        
            
                  7
               
               
                  Kvalifikovateľnými aktívami môžu v závislosti od okolností byť všetky tieto aktíva:
                  
                              a)
                           
                           
                              zásoby,
                           
                        
                              b)
                           
                           
                              výrobné závody,
                           
                        
                              c)
                           
                           
                              vybavenosť na výrobu energie,
                           
                        
                              d)
                           
                           
                              nehmotné aktíva,
                           
                        
                              e)
                           
                           
                              investičné nehnuteľné majetky.
                           
                        Finančné aktíva a zásoby, ktoré sa priemyselne alebo inak vyrábajú počas krátkeho časového obdobia, nie sú kvalifikovateľné aktíva. Aktíva, ktoré sú pripravené na svoje zamýšľané použitie alebo na predaj, keď boli nadobudnuté, nie sú kvalifikovateľné aktíva.
               
            VYKAZOVANIE
      
                  8
               
               
                  Účtovná jednotka kapitalizuje náklady na prijaté úvery a pôžičky, ktoré sú priamo priraditeľné akvizícii, zhotoveniu alebo výrobe kvalifikovateľného aktíva, ako súčasť nákladov na toto aktívum. Účtovná jednotka vykazuje ostatné náklady na prijaté úvery a pôžičky ako náklad v čase, kedy ich vynakladá.
               
            
                  9
               
               
                  Náklady na prijaté úvery a pôžičky, ktoré sú priamo priraditeľné akvizícii, zhotoveniu alebo výrobe kvalifikovateľného aktíva, sú zahrnuté v nákladoch na toto aktívum. Tieto náklady na prijaté úvery a pôžičky sú kapitalizované ako súčasť nákladov na aktívum, keď je pravdepodobné, že účtovnej jednotke budú plynúť budúce ekonomické úžitky, a keď tieto náklady je možné spoľahlivo zistiť. Keď účtovná jednotka uplatňuje IAS 29 Účtovné vykazovanie v hyperinflačných ekonomikách, vykazuje ako náklad tú časť nákladov na prijaté úvery a pôžičky, ktorou sa kompenzuje inflácia počas rovnakého obdobia podľa odseku 21 tohto štandardu.
               
            Náklady na prijaté úvery a pôžičky spôsobilé na kapitalizáciu
      
                  10
               
               
                  Nákladmi na prijaté úvery a pôžičky, ktoré sú priamo priraditeľné kúpe, zhotoveniu alebo výrobe kvalifikovateľného aktíva, sú tie náklady na prijaté úvery a pôžičky, ktoré by nevznikli, ak by neboli vynaložené výdavky na kvalifikovateľné aktívum. Ak si účtovná jednotka požičia finančné prostriedky konkrétne s cieľom obstarať si konkrétne kvalifikovateľné aktívum, tie náklady na prijaté úvery a pôžičky, ktoré sa priamo vzťahujú na toto kvalifikovateľné aktívum, je možné ľahko identifikovať.
               
            
                  11
               
               
                  Môže byť zložité zistiť priamy vzťah medzi konkrétnymi úvermi a pôžičkami a kvalifikovateľným aktívom a určiť úvery a pôžičky, ktorým by sa inak bolo možné vyhnúť. Takéto ťažkosti vznikajú napríklad vtedy, keď sa finančná činnosť účtovnej jednotky centrálne koordinuje. Ťažkosti vznikajú aj vtedy, keď nejaká skupina používa rôzne dlhové nástroje na požičanie si finančných prostriedkov za rozdielne úrokové miery a požičiava tieto finančné prostriedky rozličným spôsobom iným účtovných jednotkám v tejto skupine. Iné komplikácie vznikajú pri používaní úverov a pôžičiek denominovaných v cudzích menách alebo spojených s nimi, keď skupina uskutočňuje svoju činnosť v krajinách s vysokou mierou inflácie, a pri kolísaní výmenných kurzov. Výsledkom je, že stanovenie sumy nákladov na prijaté úvery a pôžičky, ktoré sú priamo priraditeľné akvizícii kvalifikovateľného aktíva, je náročné a vyžaduje vykonanie odhadu.
               
            
                  12
               
               
                  V rozsahu, v akom si účtovná jednotka požičia finančné prostriedky, konkrétne s cieľom obstarať určité kvalifikovateľné aktívum, táto účtovná jednotka určí sumu nákladov na prijaté úvery a pôžičky spôsobilých na kapitalizáciu pre toto aktívum, ako skutočné náklady na prijaté úvery a pôžičky spôsobené týmito úvermi a pôžičkami počas nejakého obdobia znížené o všetok investičný výnos z dočasného investovania týchto úverov a pôžičiek.
               
            
                  13
               
               
                  Finančné dohody pre kvalifikovateľné aktívum môžu mať za následok, že účtovná jednotka získa vypožičané finančné prostriedky a vzniknú jej súvisiace náklady na prijaté úvery a pôžičky skôr ako sa finančné prostriedky čiastočne alebo úplne vynaložia na kvalifikovateľné aktívum. Za takýchto okolností sa finančné prostriedky často dočasne investujú, až pokiaľ sa nevynaložia na kvalifikovateľné aktívum. Pri určení sumy tých nákladov na prijaté úvery a pôžičky, ktoré sú spôsobilé na kapitalizáciu počas nejakého obdobia, sa každý investičný výnos získaný z týchto finančných prostriedkov odpočíta od vzniknutých nákladov na prijaté úvery a pôžičky.
               
            
                  14
               
               
                  V rozsahu, v akom si účtovná jednotka finančné prostriedky všeobecne požičia a použije s cieľom získať kvalifikovateľné aktívum, táto účtovná jednotka určí sumu nákladov na prijaté úvery a pôžičky, ktoré sú spôsobilé na kapitalizáciu, pomocou miery kapitalizácie na výdavky na toto aktívum. Miera kapitalizácie predstavuje vážený aritmetický priemer nákladov na prijaté úvery a pôžičky súvisiaci s úvermi a pôžičkami, ktoré účtovná jednotka v priebehu nejakého obdobia nesplatila, iné ako pôžičky a úvery prijaté konkrétne s cieľom získať kvalifikovateľné aktívum. Suma tých nákladov na prijaté úvery a pôžičky, ktoré účtovná jednotka kapitalizuje v priebehu nejakého obdobia, by nemala presiahnuť sumu tých nákladov na prijaté úvery a pôžičky, ktoré jej vznikli počas tohto obdobia.
               
            
                  15
               
               
                  V niektorých prípadoch je vhodné pri výpočte váženého aritmetického priemeru nákladov na prijaté úvery a pôžičky zahrnúť všetky úvery a pôžičky materského podniku a jeho dcérskych podnikov; v iných prípadoch je vhodnejšie použiť pre každý dcérsky podnik vážený aritmetický priemer nákladov na prijaté úvery a pôžičky súvisiacich s jeho vlastnými úvermi a pôžičkami.
               
            Prebytok účtovnej hodnoty kvalifikovateľného aktíva nad spätne získateľnou sumou
      
                  16
               
               
                  Ak účtovná hodnota alebo očakávaný konečný náklad na kvalifikovateľné aktívum prevýši jeho spätne získateľnú sumu alebo čistú realizovateľnú hodnotu, daná účtovná hodnota sa zníži alebo odpíše v súlade s požiadavkami iných štandardov. Za určitých okolností sa suma zníženia hodnoty alebo odpísania stornuje v súlade s týmito inými štandardmi.
               
            Začatie kapitalizácie
      
                  17
               
               
                  Účtovná jednotka začne kapitalizovať náklady na prijaté úvery a pôžičky ako súčasti nákladov na kvalifikovateľné aktívum v deň začatia. Deň začatia kapitalizácie je deň, keď účtovná jednotka po prvýkrát splní všetky tieto podmienky:
                  
                              a)
                           
                           
                              vynakladá výdavky za aktívum,
                           
                        
                              b)
                           
                           
                              vynakladá náklady na prijaté úvery a pôžičky, a
                           
                        
                              c)
                           
                           
                              uskutočňuje činnosti, ktoré sú nevyhnutné na prípravu aktíva na jeho zamýšľané použitie alebo predaj.
                           
                        
            
                  18
               
               
                  Výdavky na kvalifikovateľné aktívum zahŕňajú len tie výdavky, ktorých výsledkom boli platby peniazmi, prevody iného majetku alebo prevzatie úročených záväzkov. Výdavky sú znížené o všetky postupné platby a dotácie prijaté v súvislosti s aktívom (pozri IAS 20 Účtovanie štátnych dotácií a zverejňovanie štátnej pomoci). Priemerná účtovná hodnota aktíva počas obdobia, vrátane predtým kapitalizovaných nákladov na prijaté úvery a pôžičky, je spravidla primeranou aproximáciou výdavkov, na ktoré sa v danom období používa miera kapitalizácie.
               
            
                  19
               
               
                  Činnosti nevyhnutné na prípravu aktíva na jeho zamýšľané použitie alebo predaj obsahujú viac ako fyzické zhotovenie aktíva. Zahŕňajú technické a administratívne práce uskutočnené pred začiatkom fyzického zhotovenia, ako napr. činnosti spojené so získaním povolenia pred začatím fyzického zhotovenia. Takéto činnosti však vylučujú držbu majetku, keď sa neuskutočňuje žiadna výroba alebo vývoj, ktoré menia stav aktíva. Napríklad náklady na prijaté úvery a pôžičky vynaložené v priebehu úpravy pozemku sú kapitalizované v tom období, v ktorom sa uskutočnili činnosti súvisiace s úpravou. Náklady na prijaté úvery a pôžičky, ktoré vzniknú, pokiaľ je pozemok, ktorý sa získal na stavebné účely, v držbe bez akejkoľvek súvisiacej prípravnej činnosti, však nespĺňajú podmienky na kapitalizáciu.
               
            Prerušenie kapitalizácie
      
                  20
               
               
                  Účtovná jednotka preruší kapitalizáciu nákladov na prijaté úvery a pôžičky počas predĺžených období, v ktorých preruší aktívnu prípravu kvalifikovaných aktív.
               
            
                  21
               
               
                  Účtovnej jednotke môžu vzniknúť náklady na prijaté úvery a pôžičky počas predĺženého obdobia, počas ktorého preruší aktivity nevyhnutné na prípravu majetku na jeho zamýšľané použitie alebo predaj. Takéto náklady sú nákladmi na držbu čiastočne dokončených aktív a nekvalifikujú sa na kapitalizáciu. Kapitalizácia nákladov na prijaté úvery a pôžičky sa však účtovnou jednotkou zvyčajne nepreruší počas obdobia, keď sa vykonávajú podstatné technické a administratívne práce. Kapitalizáciu nákladov na prijaté úvery a pôžičky účtovná jednotka takisto nepreruší, ak je dočasné omeškanie prác nevyhnutnou súčasťou procesu prípravy aktíva na jeho zamýšľané použitie alebo predaj. Napríklad kapitalizácia pokračuje v priebehu predĺženého obdobia, počas ktorého vysoká hladina vody bráni výstavbe mosta, pokiaľ je takáto vysoká hladina vody bežná počas obdobia výstavby v príslušnej zemepisnej oblasti.
               
            Skončenie kapitalizácie
      
                  22
               
               
                  Účtovná jednotka ukončí kapitalizáciu nákladov na prijaté úvery a pôžičky, keď sú v podstate skončené všetky činnosti nevyhnutné na prípravu kvalifikovaného aktíva na jeho zamýšľané použitie alebo predaj.
               
            
                  23
               
               
                  Aktívum je spravidla pripravené na svoje zamýšľané použitie alebo predaj, keď je fyzické zhotovenie aktíva skončené, aj keď bežná administratívna práca môže ešte pokračovať. Ak nie sú dokončené len menšie úpravy, ako je výzdoba majetku podľa požiadavky kupujúceho alebo používateľa, naznačuje to, že všetky činnosti sú v podstate dokončené.
               
            
                  24
               
               
                  Ak účtovná jednotka dokončuje zhotovenie kvalifikovateľného aktíva po častiach a každá časť sa môže používať, zatiaľ čo zhotovovanie ostatných častí pokračuje, účtovná jednotka ukončí kapitalizáciu nákladov na prijaté úvery a pôžičky, keď v podstate dokončí všetky činnosti nevyhnutné na prípravu príslušnej časti na jej zamýšľané použitie alebo predaj.
               
            
                  25
               
               
                  Podnikateľský park zahŕňajúci niekoľko budov, z ktorých každá sa môže používať samostatne, je príkladom kvalifikovateľného aktíva, ktorého každá časť je spôsobilá na používanie, kým zhotovovanie ostatných častí pokračuje. Príkladom kvalifikovateľného aktíva, ktoré sa musí dokončiť skôr ako sa akákoľvek jeho časť môže používať samostatne, je priemyselné zariadenie, v ktorom sa niekoľko procesov vykonáva postupne v rôznych častiach toho istého areálu priemyselného zariadenia, ako napríklad oceliareň.
               
            ZVEREJNENIE
      
                  26
               
               
                  Účtovná jednotka zverejní:
                  
                              a)
                           
                           
                              sumu nákladov na prijaté úvery a pôžičky kapitalizovanú v priebehu obdobia, a
                           
                        
                              b)
                           
                           
                              mieru kapitalizácie použitú na určenie sumy nákladov na prijaté úvery a pôžičky spôsobilých na kapitalizáciu.
                           
                        
            PRECHODNÉ USTANOVENIA
      
                  27
               
               
                  Ak uplatňovanie tohto štandardu spôsobí zmenu v účtovných zásadách, účtovná jednotka uplatňuje tento štandard na náklady na prijaté úvery a pôžičky vzťahujúce sa na kvalifikovateľné aktíva, pre ktoré je deň začatia kapitalizácie deň účinnosti alebo neskorší dátum.
               
            
                  28
               
               
                  Účtovná jednotka si však môže určiť akýkoľvek dátum pred dátumom účinnosti a uplatňovať štandard na náklady na prijaté úvery a pôžičky, ktoré sa vzťahujú na všetky kvalifikované aktíva, pre ktoré je dátum začatia kapitalizácie v ten deň alebo po ňom.
               
            DÁTUM ÚČINNOSTI
      
                  29
               
               
                  Účtovná jednotka uplatňuje tento štandard počas ročných období, ktoré sa začínajú 1. januára 2009 alebo neskôr. Skoršie uplatňovanie je povolené. Ak účtovná jednotka uplatňuje tento štandard pred 1. januárom 2009, zverejní túto skutočnosť.
               
            UKONČENIE IAS 23 (REVIDOVANÝ V ROKU 1993)
      
                  30
               
               
                  Týmto štandardom sa nahrádza štandard IAS 23 Náklady na prijaté úvery a pôžičky revidovaný v roku 1993.
               
            
         Príloha
         Zmeny a doplnenia ostatných dokumentov
         
            Zmeny a doplnenia v tejto prílohe sa uplatňujú na ročné obdobia, ktoré sa začínajú 1. januára 2009 alebo neskôr. Ak účtovná jednotka uplatňuje tento štandard na skoršie obdobie, zmeny a doplnenia v tejto prílohe sa vzťahujú na toto skoršie obdobie. V zmenených a doplnených odsekoch je nový text podčiarknutý a vymazaný text je prečiarknutý.
         
         A1   IFRS 1 Prvé prijatie medzinárodných štandardov finančného výkazníctva sa mení a dopĺňa podľa opisu uvedeného ďalej.
         Odseky 9, 12 a 13 sa menia a dopĺňajú, za odsek 25H sa vkladá nadpis a odsek 25I a pridáva sa odsek 47G:
         
            
                        „9
                     
                     
                        Prechodné ustanovenia v ostatných IFRS sa vzťahujú na zmeny v účtovných zásadách vytvorených účtovnou jednotkou, ktorá už používa IFRS; nevzťahujú sa na prechod prvopoužívateľa na IFRS, s výnimkou prípadov uvedených v odsekoch 25D, 25H, 25I, 34A a 34B.
                     
                  
                        12
                     
                     
                        Tento IFRS ustanovuje dve kategórie výnimiek zo zásady, že počiatočná IFRS súvaha účtovnej jednotky sa musí zhodovať s každým IFRS:
                        
                                    a)
                                 
                                 
                                    odsekmi 13 – 25I a 36A – 36C sa udeľujú výnimky z niektorých požiadaviek ostatných IFRS,
                                 
                              
                                    b)
                                 
                                 
                                    odsekmi 26 – 34B sa zakazuje retrospektívne uplatňovanie niektorých aspektov ostatných IFRS.
                                 
                              
                  
                        13
                     
                     
                        Účtovná jednotka si môže zvoliť jednu alebo viacero z týchto výnimiek:
                        
                                    a)
                                 
                                 
                                    …
                                 
                              
                                    l)
                                 
                                 
                                    ocenenie finančných aktív alebo finančných záväzkov reálnou hodnotou pri prvotnom vykázaní (odsek 25G),
                                 
                              
                                    m)
                                 
                                 
                                    finančné aktívum alebo zaúčtované nehmotné aktívum podľa IFRIC 12 Dohody o koncesiách na poskytovanie služieb (odsek 25H), a
                                 
                              
                                    n)
                                 
                                 
                                    náklady na prijaté úvery a pôžičky (odsek 25I).
                                 
                              Účtovná jednotka neuplatňuje tieto výnimky analogicky na ostatné položky.
                     
                  Náklady na prijaté úvery a pôžičky
            
                        25I
                     
                     
                        Prvopoužívateľ môže uplatňovať prechodné ustanovenia odsekov 27 a 28 IAS 23 Náklady na prijaté úvery a pôžičky podľa revízie z roku 2007. V týchto odsekoch sa odkazy na dátum účinnosti vykladajú ako 1. január 2009 alebo dátum prechodu na IFRS, podľa toho, čo nastalo neskôr.
                     
                  
                        47G
                     
                     
                        Účtovná jednotka uplatňuje zmeny a doplnenia uvedené v odseku 13 písm. n) a odseku 25I na ročné obdobia, ktoré sa začínajú 1. januára 2009 alebo neskôr. Ak účtovná jednotka uplatňuje IAS 23 na skoršie obdobie, tieto zmeny a doplnenia sa uplatňujú na toto skoršie obdobie.“
                     
                  
         A2   V IAS 1 Prezentácia účtovnej závierky sa vypúšťa posledná veta odseku 110.
         A3   V IAS 7 Výkazy peňažných tokov sa odsek 32 mení a dopĺňa takto:
         
            
                        „32
                     
                     
                        Celková suma úroku zaplateného počas obdobia sa vykazuje vo výkaze peňažných tokov bez ohľadu na to, či bola vykázaná ako náklad vo výkaze ziskov a strát alebo kapitalizovaná v súlade s IAS 23 Náklady na prijaté úvery a pôžičky.“
                     
                  
         A4   V IAS 11 Zmluvy o zhotovení sa posledná veta odseku 18 mení a dopĺňa takto:
         
            
                        „18
                     
                     
                        Náklady, ktoré možno vo všeobecnosti priradiť k zmluvnej činnosti a môžu byť pridelené do jednotlivých zmlúv, takisto zahŕňajú náklady na prijaté úvery a pôžičky.“
                     
                  
         A5   V IAS 16 Pozemky, budovy a zariadenia sa odsek 23 mení z dopĺňa takto:
         
            
                        „23
                     
                     
                        Obstarávacie náklady položky pozemky, budovy a zariadenia predstavujú ekvivalent ceny v hotovosti ku dňu vykázania. Ak sa platba odloží na neskorší čas ako sú bežné úverové podmienky, rozdiel medzi ekvivalentom ceny v hotovosti a celkovou sumou platby sa vykazuje ako úrok za obdobie trvania úveru, pokiaľ taký úrok nie je kapitalizovaný v súlade s IAS 23.“
                     
                  
         A6   V IAS 38 Nehmotný majetok sa odsek 32 mení a dopĺňa takto:
         
            
                        „32
                     
                     
                        Ak sa realizácia platby za nehmotný majetok odloží na neskorší čas ako sú bežné úverové podmienky, náklady sú ekvivalentom ceny platenej v hotovosti. Rozdiel medzi touto sumou a celkovou sumou platieb sa vykazuje ako úrokový náklad za obdobie splatnosti, pokiaľ sa nekapitalizuje v súlade s ustanoveniami uvedenými v IAS 23 Náklady na prijaté úvery a pôžičky.“
                     
                  
         A7   V IFRIC interpretácia 1 Zmeny v existujúcich záväzkoch vyplývajúcich z ukončenia prevádzky, obnovy prostredia a podobných záväzkov sa odsek 8 mení a dopĺňa takto:
         
            
                        „8
                     
                     
                        Periodické rozvinutie diskontu sa vykazuje v zisku alebo strate ako finančný náklad vždy po jeho vzniku. Kapitalizácia podľa IAS 23 nie je povolená.“